C 221/7

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan mukainen muun kuin vähäisen muutoksen hyväksymistä koskevan hakemuksen julkaiseminen

(2020/C 221/06)

Tämä julkaiseminen antaa oikeuden vastustaa muutosta koskevaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa julkaisupäivästä.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus

”ASPARAGO VERDE DI ALTEDO”

EU-nro: PGI-IT-0127-AM01-14.3.2019

SAN ( ) SMM (X)

1. Hakijaryhmä ja oikeutettu etu

Consorzio di Tutela dell’Asparago verde di Altedo IGP

Piazza Caduti della Resistenza, 2 40051 Malalbergo (BO) ITALIA P. +39 0532904511 Faksi +39 0532904520

Varmennettu sähköpostiosoite: asparagoverdeigp@pec-legal.it

Consorzio di Tutela dell’Asparago verde di Altedo IGP on oikeutettu toimittamaan muutoshakemuksen 14 päivänä lokakuuta 2013 annetun maa- ja metsätalousministeriön asetuksen N:o 12500 13 §:n 1 momentin nojalla.

2. Jäsenvaltio tai kolmas maa

Italia

3. Eritelmän kohta, jota / kohdat, joita muutos koskee

☐ Tuotteen nimi

☒ Tuotteen kuvaus

☒ Maantieteellinen alue

☒ Alkuperätodisteet

☒ Tuotantomenetelmä

☒ Yhteys maantieteelliseen alkuperään

☒ Merkinnät

☒ Muu [täsmennettävä]

4. Muutoksen/muutosten tyyppi

☒ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

☐ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutokset

Tuotteen kuvaus

— Tuote-eritelmän 2 artikla

Kohta:

”Asparago verde di Altedon tuotantoon soveltuvat lajikkeet ovat:

Precoce di Argenteuil; Eros; Marte; Ringo.”

muutetaan seuraavaan muotoon:

”Asparago verde di Altedon tuotantoon soveltuvat lajikkeet ovat:

Eros, Marte, Franco, Giove, Ercole, Vittorio ja Athos.”

Perustelu:

Päivitetään ja laajennetaan lajikevalikoimaa. Koska vihreää parsaa Asparago verde di Altedo tuotetaan tällä hetkellä melkein yksinomaan lajikkeesta Eros, tuotannon jatkuvuuden varmistamiseksi ehdotetaan, että eritelmään sisällytetään paikallisen lajikkeen Precoce di Argenteuil’n geneettisesti paranneltuja hybridejä ja että tästä syystä paikallisen lajikkeen nimi poistetaan. Eritelmään sisällytettävät lajikkeet ovat Franco, Giove, Ercole, Vittorio ja Athos. Näiden lajikkeiden käyttö takaa suurempien määrien lisäksi myös pidemmän sadonkorjuu- ja markkinointiajan, jolloin loppukuluttajille varmistetaan parempi saatavuus.

Lajike Ringo on poistettu, koska lisäysaineistoa ei ole enää saatavilla.

Muutos koskee tiivistelmän 4.2 kohtaa (julkaistu Euroopan yhteisöjen virallisessa lehdessä C 114, 15.5.2002) ja yhtenäisen asiakirjan 3.2 kohtaa.

— Lisätään 2 artiklaan kohta seuraavasti: ”Versoja, jotka täyttävät kaikki eritelmän vaatimukset luokka- ja muotovaatimuksia lukuun ottamatta, saa käyttää vain jalostukseen, ja niissä voi olla SMM-merkintä ”Asparago verde di Altedo”. Tällaisia versoja ei saa myydä loppukuluttajille.”

Eritelmään on sisällytetty sellaisten parsojen jalostusmahdollisuus, jotka ovat ainoastaan kooltaan tai muodoltaan puutteellisia, vaikka ne on tuotettu ja viljelty eritelmässä määriteltyjen parametrien mukaisesti. Vihanneksia, jotka eivät ole terveitä tai eritelmän mukaisia, ei kuitenkaan jalosteta.

Muutos koskee tiivistelmän 4.2 kohtaa (julkaistu Euroopan yhteisöjen virallisessa lehdessä C 114, 15.5.2002) ja yhtenäisen asiakirjan 3.2 kohtaa.

— Lisätään 2 artiklaan kohta seuraavasti: ”Asparago verde di Altedon tuotannossa sallitaan myös muiden lajiketutkimuksen tuloksena kehitettyjen parsalajikkeiden käyttö, mikäli kokeelliset tutkimukset ja asiakirjat osoittavat, että ne vastaavat tuotantomenetelmän vaatimuksia ja niiden laatuominaisuudet ovat eritelmän määräysten mukaiset. Maatalous-, elintarvike- ja metsätalousministeriön on etukäteen ilmoitettava ja laadittava arviointi näiden lajikkeiden käytöstä Asparago verde di Altedon tuotantoon ja pyydettävä tarvittaessa asiasta valvontaelimen tai muun tahon antama tekninen lausunto.”

Jotta tuotannon jatkuvuus varmistetaan ja perinteitä ja yhteyksiä paikalliseen alueeseen kunnioitetaan, lisätään lauseke, jolla sallitaan muiden parsalajikkeiden käyttö eritelmän mukaisesti edellyttäen, että maatalous-, elintarvike- ja metsätalousministeriö on hyväksynyt etukäteen muut kuin ilmoitetut lajikkeet.

Muutos koskee tiivistelmän 4.2 kohtaa (julkaistu Euroopan yhteisöjen virallisessa lehdessä C 114, 15.5.2002) ja yhtenäisen asiakirjan 3.2 kohtaa.

Maantieteellinen alue

— Tuote-eritelmän 3 artikla: Tuote-eritelmässä olevat virheet on korjattu ja kuntien nimet on päivitetty tammikuussa 2014 ja tammikuussa 2017 tapahtuneiden kuntaliitosten perusteella. Tuotantoalueen suhteen ei ole tapahtunut muutoksia eikä sitä ole laajennettu.

Erityisesti voidaan todeta seuraavaa:

Bolognan maakunta: — korvataan ”Castelmaggiore” nimellä ”Castel Maggiore”, joka on kunnan oikea nimi. — korvataan ”Castelguelfo” nimellä ”Castel Guelfo di Bologna”, joka on kunnan oikea nimi. — korvataan ”San Giovanni Persiceto” nimellä ”San Giovanni in Persiceto”, joka on kunnan oikea nimi.

Ferraran maakunta: — korvataan ”Iolanda di Savoia” nimellä ”Jolanda di Savoia”, joka on kunnan oikea nimi. — Fiscaglian kunta: Fiscaglian kunta perustettiin 1. tammikuuta 2014 yhdistämällä vierekkäiset kunnat Massa Fiscaglia, Migliarino ja Migliaro. Sen vuoksi on asianmukaista, että eritelmässä on oikea nimi. Aikaisemmin ilmoitetut kolme kuntaa on korvattu kokonaisuudessaan Fiscaglian kunnalla, eikä eritelmän kattamasta alueesta esitetä muutoksia. — Terre del Renon kunta: Terre del Renon kunta perustettiin 1. tammikuuta 2017 yhdistämällä vierekkäiset kunnat Sant’Agostino ja Mirabello. Sen vuoksi on asianmukaista, että eritelmässä on oikea nimi. Aikaisemmin ilmoitetut kaksi kuntaa on korvattu kokonaisuudessaan Terre del Renon kunnalla, eikä eritelmän kattamasta alueesta esitetä muutoksia.

Muutos koskee tiivistelmän 4.3 kohtaa (julkaistu Euroopan yhteisöjen virallisessa lehdessä C 114, 15.5.2002) ja yhtenäisen asiakirjan 4 kohtaa.

Alkuperätodisteet

— Tuote-eritelmän 5 artikla

Kohta:

”Asetuksen (ETY) N:o 2081/92 10 artiklan 2 kohdassa tarkoitetun valvontaelimen ylläpitämään ja päivittämään erityiseen luetteloon merkitään SMM-tuotteen Asparago verde di Altedo tuotantoon soveltuvat tilat.”

on korvattu seuraavasti:

”Valvontaelin tarkastaa asetuksen (EU) N:o 1151/2012 36 ja 37 artiklan mukaisesti, että tuote täyttää eritelmän vaatimukset. Valittu valvontaelin on Check Fruit srl – Via dei Mille, 24–40121 Bologna – Italia, p. +39 051 649 4836, faksi +39 051 649 4813 - info@checkfruit.it Tuotteen jäljitettävyys taataan merkitsemällä 5 artiklassa tarkoitetun valvontaelimen ylläpitämiin luetteloihin tuotteen viljelyyn käytettävät maarekisteripalstat ja tuottajien ja pakkaajien tiedot sekä ilmoittamalla valvontaelimelle tuotetut määrät. Valvontaelin tarkastaa kaikki asianomaisiin luetteloihin merkityt luonnolliset ja oikeushenkilöt tuote-eritelmän ja siihen liittyvän valvontasuunnitelman mukaisesti.”

Artikla on muotoiltu uudelleen siten, että siinä viitataan valvontaelimeen ja tuotteen alkuperää koskeviin todisteisiin asetuksen (EU) N:o 1151/2012 7 artiklan d ja g kohdan mukaisesti.

Tuotantomenetelmä

— Tuote-eritelmän 4 artikla

Muutetaan kohta:

”Välit, istutussyvyys ja -tiheys: rivivälin on oltava vähintään 1 m; taimien istutusvälin on oltava vähintään 0,33 m.”

seuraavaan muotoon:

”Välit, istutussyvyys ja -tiheys: rivivälin on oltava 1–3,5 m; taimien istutusvälin on oltava vähintään 0,15 m.”

Tuotantomenetelmistä voidaan todeta, että viljelymenetelmiä on päivitetty, mutta perinteitä noudatetaan. Tekniikka, jolla riviväli pidennetään jopa 3,5 metriin saakka, on yleistymässä. Tämä näkyy parsapalstojen sadossa ja pidemmässä elinkaaressa.

Viljelymenetelmien mukauttaminen on lyhentänyt istutusvälien vähimmäisetäisyyttä. Tällä on läheinen yhteys rivivälin pidentymiseen, minkä ansiosta kasvien terveys on selkeästi parantunut. Rivivälien pidentämisen ansiosta sienitautien kaltaisten tautien riski on pienempi. Myös lannoitteen määrää voidaan säästää, koska lannoitteet saadaan levitettyä kohdennetummin istutuksille. Olemme sitä mieltä, että istutusvälien vähimmäisetäisyyksien lyhentäminen ja rivivälien pidentäminen ei vaikuta tuotteen ominaisuuksiin ja laatuun.

— Muutetaan virke: ”Juurakkojen painon on oltava vähintään 70 g, ja niissä ei saa olla tauteja.”

seuraavaan muotoon:

”Juurakkojen painon on oltava vähintään 50 g, ja niissä ei saa olla tauteja.”

Tuote-eritelmän mukauttamiseksi, mukaan lukien lisäysaineisto, juurakkojen vähimmäispaino on alennettava 70:stä 50 grammaan. On huomattava, että tällä muutoksella ei ole vaikutusta SMM-tuotteen laatuominaisuuksiin. Tämä muutos on myös tarpeen, jotta säännöt mukautetaan taimitarhojen myymien tuotteiden perusteella, koska nämä saattavat markkinoille yhä enemmän juurakoita, joilla on tällaiset ominaisuudet.

— Lisätään seuraava säännös: ”Istutustiheyden on oltava 15 000–27 000 kasvia hehtaarilla.”

Kasvien vähimmäis- ja enimmäismäärä hehtaaria kohti on ilmoitettu tuote-eritelmän selkeyttämiseksi ja tarkentamiseksi.

— Muutetaan kohta: ”kasvin maanpäällisen osan leikkaaminen, jotta se kuivuu täysin, ja sen polttaminen palstan ulkopuolella;”

seuraavaan muotoon:

”kasvin maanpäällisen osan leikkaaminen, jotta se kuivuu täysin;”

Polttamista koskeva osa katsottiin aiheelliseksi poistaa, koska tämä tekniikka on kielletty.

— Muutetaan virke: ”Yhden parsantuotantotilan vuosituotannon tulisi olla enintään 10 tonnia/ha.”

seuraavaan muotoon:

”Yhden parsantuotantotilan vuosituotannon tulisi olla enintään 12 tonnia/ha.”

Viljelymenetelmien mukauttamisen vuoksi vuotuista enimmäissatoa hehtaaria kohti on tarkistettu, vaikkakaan ei suhteellisesti, 10 tonnista 12 tonniin hehtaaria kohti.

Yhteys maantieteelliseen alkuperään

— Tuote-eritelmän 9 artikla

Tuote-eritelmään on lisätty tiivistelmän 4.4 ja 4.6 kohdassa esitetyt tiedot (EYVL C 114/6, 15.5.2002), jotka johtivat nimen rekisteröintiin.

Lisätään seuraava teksti:

”Nimityksen rekisteröintihakemuksen perustana on tuotteen maine. Pojoen alajuoksun laaksolle ominainen maaperän koostumus ja koko edellä mainitulle alueelle yhteinen kostea sumuinen ilmasto sekä parsanviljelyn taitotieto ja perinteiset menetelmät ja vuosisatojen ajan sukupolvelta toiselle välittynyt kokemus tarkoittavat, että tuotteen laatuominaisuudet ja tyypillinen luonne luovat tiiviin yhteyden yksilöityyn maantieteelliseen alueeseen. Sitä on siksi pidettävä Asparago verde di Altedon ihanteellisena tuotantoalueena. Asparago verde di Altedon tuotantoalue on via Emilian (Bolognan maakunta), Adrianmeren rannikon ja Pojoen (Ferraran maakunta) rajaama alue. Sen viljelystä, tuotannosta, markkinoinnista ja käytöstä ruoanlaitossa on olemassa 1200-luvulta peräisin olevia kirjallisia todisteita. Vuosisatojen ajan merkittävät bolognalaiset kokit käyttivät parsaa runsaasti ruoanlaitossa, mikä käy ilmi heidän kirjoituksissaan esiintyvistä parsanvalmistusohjeista. Ensimmäinen Asparago verde di Altedoa koskevista maininnoista löytyy tunnetun agronomin Pier Crescenzin (synt. Bolognassa v. 1233) kuuluisasta teoksesta ”Ruralium Commodorium Libri Duodecim”. Tämä osoittaa, että tätä parsaa on viljelty pitkään Bolognan ja Ferraran läheisellä maaseudulla. Eräs toinen bolognalainen agronomi ja tunnettu gastronomi Vincenzo Tanara mainitsee vihreän parsan vuodelta 1644 peräisin olevassa teoksessaan ”L’economia del cittadino in villa” [Kansalaisten taloudenpito maataloissa].

Muutos koskee myös yhtenäisen asiakirjan 5 kohtaa, jota täydennetään joillakin tiivistelmän 4.4 kohdassa olevilla tiedoilla, joiden katsotaan liittyvän nimen ja maantieteellisen tuotantoalueen väliseen yhteyteen. Muutokset liittyvät pelkästään sanamuotoon.”

Merkinnät

— Tuote-eritelmän 8 artikla

Lisätään seuraava kappale:

”Myös nimiin, yritysten nimiin ja yhteisiin tai yksilöllisiin tavaramerkkeihin viittaavien merkintöjen ja/tai graafisten tunnusten käyttö on sallittu yhdessä tekstin ”I.G.P Asparago verde di Altedo” tai ”Asparago verde di Altedo I.G.P.” ja unionin tunnuksen kanssa.”

Uusien markkinavaatimusten ja SMM-tuotteisiin kohdistuvan kiinnostuksen lisääntymisen vuoksi on lisätty mahdollisuus sisällyttää myyntipäällysmerkintöihin tai pakkauksiin merkintöjä ja/tai graafisia tunnuksia, jotka viittaavat nimiin, yritysten nimiin ja yhteisiin tai yksilöllisiin tavaramerkkeihin.

Muutos koskee tiivistelmän 4.8 kohtaa (julkaistu Euroopan yhteisöjen virallisessa lehdessä C 114, 15.5.2002) ja yhtenäisen asiakirjan 3.6 kohtaa.

— Yhtenäisen asiakirjan 3.6 kohta

Tähän kohtaan on lisätty SMM:n tunnuskuvio täydentämään tietoja, jotka sisältyvät yhtenäisen asiakirjan tähän kohtaan.

Muut

— Lainsäädäntöviittausten päivitykset

Lainsäädäntöviittaukset on päivitetty Euroopan parlamentin ja neuvoston asetuksen (EU) N:o 1151/2012 mukaisesti.

Pakkaus

— Tuote-eritelmän 7 artikla

Lisätään seuraava kohta:

”Kulutukseen tarkoitettu Asparago verde di Altedo on pakattava mihin tahansa EU:ssa voimassa olevan lainsäädännön mukaisesti hyväksyttyyn pakkaukseen.”

Pakkauksien osalta on aiheellista tarkentaa käytettävää pakkausta, jotta katetaan kaikki EU:ssa voimassa olevan lainsäädännön nojalla hyväksytyt pakkaustyypit.

Muutos koskee tiivistelmän 4.5 kohtaa (julkaistu Euroopan yhteisöjen virallisessa lehdessä C 114, 15.5.2002) ja yhtenäisen asiakirjan 3.5 kohtaa.

— Tuote-eritelmän 7 artikla

Lisätään seuraava kohta:

”Jalostukseen tarkoitetut parsat, joita ei saa myydä loppukuluttajalle, voidaan toimittaa myös ”irtotavarana” pakkauksissa tai astioissa, jotka ovat voimassa olevan lainsäädännön mukaisia ja joihin on ainakin yhdelle puolelle kirjoitettu selkein ja luettavin painokirjaimin ”Asparago verde di Altedo” IGP destinato alla trasformazione [jalostukseen tarkoitettu SMM-tuote Asparago verde].”

Koska SMM-tuotteiden, mukaan lukien jalostetut tuotteet, tuotantomahdollisuudet ja niihin kohdistuva kiinnostus lisääntyvät, pidettiin aiheellisena sisällyttää tuote-eritelmään pakkausten ulkonäkö ja sitä koskevat selkeät säännöt. Siksi jalostettavaksi tarkoitettujen parsojen tapauksessa päätettiin täsmentää, että EU:ssa hyväksyttyjä pakkauksia voidaan käyttää niin kauan kuin tuote yksilöidään tarkasti, jotta jäljitettävyys varmistetaan.

Muutos koskee tiivistelmän 4.5 kohtaa (julkaistu Euroopan yhteisöjen virallisessa lehdessä C 114, 15.5.2002) ja yhtenäisen asiakirjan 3.5 kohtaa.

YHTENÄINEN ASIAKIRJA

”Asparago verde di Altedo”

EU-nro: PGI-IT-0127-AM01- 14.3.2019

SAN ( ) SMM (X)

1. Nimi/nimet

”Asparago verde di Altedo”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.6: Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Suojattu maantieteellinen merkintä ”Asparago verde di Altedo” varataan parsaversoille, jotka ovat peräisin valvontaelimen pitämässä luettelossa mainituilta tuotantoalueilta ja jotka kuuluvat seuraaviin vihreän parsan lajikkeisiin: Eros, Marte, Franco, Giove, Ercole, Vittorio, Athos ja muut lajikkeet, edellyttäen että niiden osuus viljelyalasta on enintään 20 prosenttia.

Suojattu maantieteellinen merkintä ”Asparago verde di Altedo” varataan parsaversoille, jotka luokitellaan seuraaviin kahteen luokkaan parsojen kaupan pitämiseen sovellettavien unionin lainsäädännön vaatimusten mukaisesti:

— ekstraluokka,

— I luokka.

Kyseisille kahdelle luokalle annetut erityissäännökset ja sallitut poikkeamat huomioon ottaen kulutukseen tarkoitetun Asparago verde di Altedon on täytettävä seuraavat kaupan pitämistä ja laatua koskevat vaatimukset: Versojen on oltava:

— eheitä,

— tuoreen näköisiä,

— terveitä,

— vailla tuholaisten aiheuttamia vaurioita,

— puhtaita, vailla multaa tai muita epäpuhtauksia,

— vailla epätavallista pintakosteutta, toisin sanoen riittävästi kuivattuja, jos ne on pesty tai jäähdytetty kylmällä vedellä,

— vailla (käymisen tai homehtumisen aiheuttamaa) vierasta makua tai hajua.

Versot eivät myöskään saa olla onttoja, haljenneita, kuorittuja tai ruhjoutuneita.

Versojen tulee olla hyvin muodostuneita, latvakukinnon on oltava kiinteä, ja ainoastaan I luokassa versot voivat olla hieman kaarevia.

Versoja, jotka täyttävät luokka- ja muotovaatimuksia lukuun ottamatta kaikki eritelmän vaatimukset, saa käyttää vain jalostukseen, ja niissä voi olla SMM-merkintä ”Asparago verde di Altedo”. Tällaisia versoja ei saa myydä loppukuluttajille.

Asparago verde di Altedon tuotannossa sallitaan myös muiden lajiketutkimuksen tuloksena kehitettyjen parsalajikkeiden käyttö, mikäli kokeelliset tutkimukset ja asiakirjat osoittavat, että ne vastaavat tuotantomenetelmän vaatimuksia ja niiden laatuominaisuudet ovat eritelmän määräysten mukaiset. Maatalous-, elintarvike- ja metsätalousministeriön on etukäteen ilmoitettava ja laadittava arviointi näiden lajikkeiden käytöstä Asparago verde di Altedon tuotantoon ja pyydettävä tarvittaessa asiasta valvontaelimen tai muun tahon antama tekninen lausunto.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

–

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien Asparago verde di Altedon tuotantovaiheiden sadonkorjuuseen asti on tapahduttava yksinomaan 4 kohdassa yksilöidyllä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Kulutukseen tarkoitettu Asparago verde di Altedo on pakattava mihin tahansa EU:ssa voimassa olevan lainsäädännön mukaisesti hyväksyttyyn pakkaukseen.

Tuote pakataan sitten vähintään 250 g:n ja enintään 3 kg:n nippuihin, jotka sidotaan yhteen ja leikataan kannasta samaan kokoon mekaanisesti tai käsin. Nippujen kannat voidaan kääriä sopivasta materiaalista valmistettuihin kankaisiin tai niihin voidaan lisätä sopivasta materiaalista valmistettu nauha. Ne asetetaan pakkausastioihin kulutusta varten.

Jalostukseen tarkoitetut parsat, joita ei saa myydä loppukuluttajalle, voidaan toimittaa myös ”irtotavarana” pakkauksissa tai astioissa, jotka ovat voimassa olevan lainsäädännön mukaisia ja joihin on ainakin yhdelle puolelle kirjoitettu selkein ja luettavin painokirjaimin ”Asparago verde di Altedo” IGP destinato alla trasformazione [jalostukseen tarkoitettu SMM-tuote Asparago verde].

3.6 Tuotteen, johon rekisteröity nimi viittaa, merkitsemistä koskevat erityiset säännöt:

Asparago verde di Altedon edellä määritellyissä myyntipakkauksissa on oltava parsan kaupan pitämistä koskevan kansallisen ja yhteisön sääntelyn mukaisten pakollisten merkintöjen lisäksi samankokoisin kirjaimin maininnat ”Asparago verde di Altedo” sekä ”Indicazione Geografica Protetta” [suojeltu maantieteellinen merkintä].

Maantieteellisen merkinnän ohessa on lisäksi oltava tunnus, toisin sanoen SMM-tuotetta Asparago verde di Altedo esittävä tunnus, jonka kuvaus, malli ja värit annetaan tuote-eritelmään liitetyissä graafisissa ohjeissa.

Myös nimiin, yritysten nimiin ja yhteisiin tai yksilöllisiin tavaramerkkeihin viittaavien merkintöjen ja/tai graafisten tunnusten käyttö on sallittu yhdessä tekstin ”I.G.P Asparago verde di Altedo” tai ”Asparago verde di Altedo I.G.P.” ja unionin tunnuksen kanssa.

4. Maantieteellisen alueen tarkka rajaus

Asparago verde di Altedon tuotantoalue on via Emilian (Bolognan maakunta), Adrianmeren rannikon ja Pojoen (Ferraran maakunta) rajaama alue. Kyseinen maantieteellinen alue käsittää Bolognan ja Ferraran maakuntien seuraavat kunnat:

Bolognan maakunta: kokonaisuudessaan kunnat: Anzola dell’Emilia, Argelato, Bologna, Budrio, Baricella, Bentivoglio, Calderara di Reno, Crevalcore, Castello d’Argile, Castel Maggiore, Castel San Pietro Terme, Castenaso, Castel Guelfo di Bologna, Dozza, Galliera, Granarolo dell’Emilia, Imola, Malalbergo, Medicina, Minerbio, Molinella, Mordano, Ozzano dell’Emilia, Pieve di Cento, Sala Bolognese, Sant’Agata Bolognese, San Giovanni in Persiceto, San Giorgio di Piano, San Lazzaro di Savena ja San Pietro in Casale;

Ferraran maakunta: kokonaisuudessaan kunnat: Argenta, Berra, Bondeno, Cento, Codigoro, Comacchio, Copparo, Ferrara, Fiscaglia, Formignana, Goro, Jolanda di Savoia, Lagosanto, Masi Torello, Mesola, Ostellato, Portomaggiore, Poggio Renatico, Ro, Terre del Reno, Tresigallo, Vigarano Mainarda ja Voghiera.

5. Yhteys maantieteelliseen alueeseen

Nimityksen rekisteröintihakemuksen perustana on tuotteen maine.

Pojoen alajuoksun laaksolle ominainen maaperän koostumus ja koko edellä mainitulle alueelle yhteinen kostea sumuinen ilmasto sekä parsanviljelyn taitotieto ja perinteiset menetelmät ja vuosisatojen ajan sukupolvelta toiselle välittynyt kokemus tarkoittavat, että tuotteen laatuominaisuudet ja tyypillinen luonne luovat tiiviin yhteyden yksilöityyn maantieteelliseen alueeseen. Sitä on siksi pidettävä Asparago verde di Altedon ihanteellisena tuotantoalueena.

Asparago verde di Altedon tuotantoalue on via Emilian (Bolognan maakunta), Adrianmeren rannikon ja Pojoen (Ferraran maakunta) rajaama alue. Sen viljelystä, tuotannosta, markkinoinnista ja käytöstä ruoanlaitossa on olemassa 1200-luvulta peräisin olevia kirjallisia todisteita.

Vuosisatojen ajan merkittävät bolognalaiset kokit käyttivät parsaa runsaasti ruoanlaitossa, mikä käy ilmi heidän kirjoituksissaan esiintyvistä parsanvalmistusohjeista.

Ensimmäinen Asparago verde di Altedoa koskevista maininnoista löytyy tunnetun agronomin Pier Crescenzin (synt. Bolognassa v. 1233) kuuluisasta teoksesta ”Ruralium Commodorium Libri Duodecim”.

Tämä osoittaa, että tätä parsaa on viljelty pitkään Bolognan ja Ferraran läheisellä maaseudulla.

Eräs toinen bolognalainen agronomi ja tunnettu gastronomi Vincenzo Tanara mainitsee vihreän parsan vuodelta 1644 peräisin olevassa teoksessaan ”L’economia del cittadino in villa” [Kansalaisten taloudenpito maataloissa].

Tuote-eritelmän julkaisutiedot

(tämän asetuksen 6 artiklan 1 kohdan toinen alakohta)

Eritelmän konsolidoitu teksti on saatavissa internetosoitteessa http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maatalous-, elintarvike- ja metsätalousministeriön kotisivulle (www.politicheagricole.it) ja valitsemalla ensin ”Qualità” (ylhäällä oikealla), sen jälkeen ”Prodotti DOP IGP STG” (näytön vasemmassa laidassa) ja lopuksi ”Disciplinari di Produzione all’esame dell’UE”.

(1) EUVL L 343, 14.12.2012, s. 1.